Editura Universul Academic invită românii de pretutindeni să participe la evenimentul de lansare a volumului II „Călătorii identitare. Românii megieși”, de av. dr. Mihai Nicolae. Lansarea de carte va avea loc la Muzeul Național al Țăranului Român, sâmbătă, 1 iunie, începând cu ora 12:00.
Gazda evenimentului va fi dr. Virgil Ștefan Nițulescu, la care se vor alătura dr. Irina Airinei Vasile, dr. Constantin Corneanu, istoric, și dr. Silviu Costachie. La final, cei prezenți vor putea fi martorii unui moment muzical surpriză.
Primul volum a fost lansat în martie 2022, la București, în prezența președintelui Institutului „Frații Golescu” pentru relația cu românii din străinătate, Mihai Nicolae, dr. Irina Airinei Vasile, coordonatoarea ediției, jurnalista Maria Capelos, istoricii dr. Robert Stănciugel și dr. Constantin Corneanu.
Volumul „Călătorii identitate. Românii megieşi” este prima sinteză documentară apărută în ultimii 86 de ani dedicată colectivităţilor naţionale din vecinătatea Romăniei. Unele aspecte sunt abordate în premieră: descoperirea geografiei românilor de pretutindeni, viaţa religioasă a comunităţilor, exemplificarea prin „mostre de grai” a limbii lor materne, urmărind o abordare contemporană a „naţionalului”.
Sunt incluse analize ale termenilor de referinţă: românii de pretutindeni – conceptul cadru al studiului, entitatea etnică/naţională, conceptul de „etnodiversitate” din perspectiva prezentului, evidenţiindu-se raportul dintre „planetarizare” (globalizare) şi rolul sentimentului patriotic în secolul al XXI-lea.